WASE 118
Veibataki se o Cei e Levu Duadua
MACIU 26:31-35 MARIKA 14:27-31 LUKE 22:24-38 JONI 13:31-38
-
IVAKASALA I JISU ME BALETA NA VAQARA ITUTU
-
PAROFISAITAKI NI NA CAKITAKI JISU O PITA
-
LOLOMA E KEDRA IVAKATAKILAKILA NA IMURI I JISU
Nona vuya o Jisu na yavadratou nona yapositolo me vakabibitaka kina me ratou dau veiqaravi qai yalomalumalumu e dua na ka totoka eratou vulica vei Jisu ena iotioti ni bogi. E veiganiti qori ni dua tiko nodratou malumalumu. Eratou yalodina vua na Kalou, ia ratou se kauaitaka tiko ga se o cei vei ratou e levu duadua. (Marika 9:33, 34; 10:35-37) Eratou vakaraitaka tale na malumalumu qori ena bogi qo.
Eratou ‘veibataka na yapositolo se o cei vei ratou e levu duadua.’ (Luke 22:24) Sa na rarawa mada ga o Jisu ni ratou sa baci veiba! Na cava e qai cakava?
E sega ni cudruvi ratou na yapositolo o Jisu ena vuku ni nodratou rai kei na nodratou ivalavala, e vosa ga vakayalovinaka vei ratou: “Era dau vakacolasau na tui ni veimatanitu, era vakatokai tale ga mera Daucakavinaka o ira na lewai ira na veimatanitu. Mo dou kua ni va ya o kemudou. . . . O cei e levu cake, o koya e kana se o koya e veiqaravi?” E vakadreti ratou tale o Jisu ena ivakarau sa dau kotora voli mai ni kaya: “Ia o yau, au veiqaravi tiko qo ena kemudou maliwa.”—Luke 22:25-27.
Eratou ivalavala ca na yapositolo, ia ratou sega ni vakanadakui Jisu ena levu na ituvaki dredre eratou sotava. E kaya kina o Jisu: “Au sa veiyalayalati tale ga kei kemudou me baleta e dua na matanitu, me vaka ga keirau a veiyalayalati kina kei Tamaqu.” (Luke 22:29) Eratou imuri yalodina i Jisu na yapositolo, qai vakadeitaka qori vei ratou o Jisu ena dua na veiyalayalati me ratou veiliutaki kei koya ena Matanitu ni Kalou.
Dua na inuinui totoka qori vei ratou na yapositolo, ia eratou se tiko e vuravura ratou qai ivalavala ca. E kaya o Jisu vei ratou: “E vakaraitaka o Setani ni vinakata me tauvuloni kemudou kece me vaka na witi,” e dau talabusese ni tauvuloni. (Luke 22:31) E veivakasalataki tale ga: “Dou na tarabe kece ena vuku ni ka ena yacovi au ena bogi nikua, ni volai, ‘Au na yavita na ivakatawa, era na qai veiseyaki na qelenisipi.’”—Maciu 26:31; Sakaraia 13:7.
E kaya ena nuidei o Pita: “Ke ratou tarabe kece qo ena vukumuni, au na sega vakadua ni tarabe!” (Maciu 26:33) E tukuna vei Pita o Jisu ni na cakitaki koya ena bogi ya ni bera ni tagi vakarua na toa. Ia e tomana o Jisu: “Au sa masulaki iko oti me kua ni malumalumu nomu vakabauta, o iko, ni o sa lesu ga mai, vakaukauataki ira na tacimu.” (Luke 22:32) E kaya ena doudou o Pita: “Au na sega vakadua ni cakitaki kemuni veitalia sara ke daru mate vata.” (Maciu 26:35) E va tale ga qori nodratou rai na vo ni yapositolo.
E kaya o Jisu vei ratou na nona tisaipeli: “Ena lekaleka ga noqu tiko vata kei kemudou. Dou na vakasaqarai au, ia me vaka au tukuna vei ira na Jiu, ‘Na vanua au lako kina dou na sega ni lako rawa kina,’ au sa tukuna tale qo vei kemudou.” Sa qai tomana: “Au solia vei kemudou e dua na ivunau vou, mo dou veilomani, mo dou veilomani me vaka ga na noqu lomani kemudou. Na ka qo era na kila kece kina ni dou noqu tisaipeli, ke dou veilomani.”—Joni 13:33-35.
Ni rogoca o Pita nona tukuna o Jisu ni na lekaleka ga nona tiko vata kei ratou, e taroga sara: “Turaga, oni lako i vei?” E sauma o Jisu: “O na sega ni muri au rawa qo ena vanua au lako kina, ia o na qai muri malua yani.” E kurabui o Pita qai kaya: “Turaga, na cava au sega ni muri kemuni rawa kina qo? Au na solia noqu bula ena vukumuni.”—Joni 13:36, 37.
E cavuta sara o Jisu nodratou ilakolako vakavunau e Kalili, ratou sega ni kauta kina e dua na taga ni ilavo se kakana. (Maciu 10:5, 9, 10) Oti sa qai taroga: “Dou sega ni leqa se vakacava?” Eratou kaya: “Sega!” Ia vakacava ena gauna se bera mai? E kaya o Jisu: “O koya e tiko nona taga ni ilavo me kauta, o koya e tiko nona taga ni kakana me kauta, o koya e sega nona iseleiwau me volitaka nona isulu e sau me volia kina e dua. Niu tukuna vei kemudou e dodonu me yaco na ka e volai me baleti au, ‘E wili vata kei ira na dau beca na lawa.’ Sa vakayacori tiko na ka e baleti au.”—Luke 22:35-37.
E vakaibalebaletaka tiko qori o Jisu na gauna sa na vakoti kina ena kau kei rau na daucaka ca se daubasulawa. Sa na tekivu e keri nodratou tusaqati vakaca na nona imuri. Eratou nanuma na yapositolo ni ratou sa tu vakarau, ratou mani kaya: “Turaga, raica! Rua na iseleiwau qo.” E kaya o Jisu: “Sa rauta qori.” (Luke 22:38) Dua tale na ka bibi me vakavulici ratou kina qo o Jisu me baleta na rua na iseleiwau eratou taura tu.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn